一九八六年十月，美國核潛艇巡經直布羅陀海灣，忽然遭遇不明來歷嘅核潛艇撞擊。美方稍加調查，發現原來蘇方竟然喺核潛艇技術上取得重大突破，出乎美方意料。美國海軍立體反潛系統本來大幅領先，可以發現200海里以內嘅所有潛艇，並喺20海里以內根據相應特徵辨別出具體型號，但蘇聯核潛艇所引起嘅水聲振盪竟然遠低於預期，當堂就殺得美軍措手不及。盟友背叛，即刻就成為主要推測方向。
日本身為美國重要盟友，對蘇立場自然理應同樣堅定，但國內公司以盈利為目的而向蘇聯售賣軍備，亦非無理。蘇聯經濟蕭條，工業機械設備進口無以為繼，急需大型船舶推進器工作母機，東芝企業子公司東芝機械則急需外貿收益，唯利是圖。一九八零年，雙方喺莫斯科一場酒會之上自然一拍即合，開始來往。一九八一年，東芝機械同蘇聯簽訂合同，正式向蘇聯秘密售出四部高級機床兼教授對方組裝及操作技巧，令蘇聯嘅核潛艇得以降噪，避開美國嘅追蹤。而到一九八五年，蘇日秘密協議當事人之一，日本和光公司嘅熊谷一男為報復公司無理解僱，致函巴黎統籌委員會組織主席告密，東芝事件終於東窗事發。
之後，巴黎統籌委員會主席首先通知日本代表，日本政府亦隨即開展調查，但東芝以兩軸鏜銑床出口文件為擋箭牌，避過質詢，更對外發表聲明，堅稱自身絕無違反任何國際協議，向蘇聯出售違禁品。到一九八七年，巴黎統籌委員會年會之上，美國代表當眾播出幻燈片，東芝違禁證據確鑿，無法抵賴，日本代表無從辯駁，啞口無言。
美國國防部評估事態，認為呢個技術令美國首次喪失對蘇聯艦艇嘅水聲探測優勢，未來至少要再付出兩百億美金至有望再度拉開雙方軍備距離，於是大舉追究責任，指責東芝違反巴黎統籌委員會限制成員國向蘇聯及其他華沙公約國家出口戰略物資同先進技術嘅協定。秘密協議公諸於世之後，美國各界反日情緒爆發，國會議員提出全面禁制東芝集團產品進口，部分更喺國會山莊前以大錘敲擊東芝產品，宣示立場。東芝企業意識到事態嚴重，動員全體美國員工，四出遊說，希望重新爭取聯邦議員信任，更耗資鉅額喺全美五十幾間報刊刊登全版謝罪廣告。同時，日本政府亦知道自身難辭其咎，東京警視廳以涉嫌違反《外匯及外國貿易管理法》起訴東芝機械，力求獲得美國原諒。
起初，東芝可能面對嘅懲罰極為嚴峻，包括罰款三兆億日元，對所有東芝集團進口商品加收100%關稅，停止東芝集團進口任何商品五年，甚至關閉美國國內所有東芝工廠，將東芝從美國永久驅逐等等。然而，美國最終非但未有認真處罰，反而放過日本同東芝企業，處罰措施對東芝打擊之小，從同年東芝企業嘅營收成果可以得知——東芝企業利潤大幅上升，翌年營收紀錄更刷新歷史高峰。
反觀中國，當蘇聯對東歐逐漸失去控制，中共為免走上解體之路，管治模式更趨專制。中共非但未有及時下放權力，反而選擇以武力鎮壓穩定政權，同自由主義可謂漸行漸遠。改革開放之後，中國製造自由市場假象，外資可以入內經商，經濟大幅成長，但政治改革仍然未符合美國期望，美國心中有數。美國深知資本主義嘅核心乃係自由民主，因此中國始終只係自由陣營之外嘅異質政治體，無法真正成為現代文明一員。只要未有明顯威脅人權舉措，美國都可以對世界工廠隻眼開隻眼閉，但既然華為同中國軍方關係密切，美國自然必須異常警覺，隨時準備終止經濟往來以保障自由陣營利益，合理不過。
香港同中國相鄰，文化又有類似，要獨力脫亞入歐，變成美國盟友，可謂癡人說夢。因此，參考戰後日本態度，與共產政權劃清界線，認清接受美國支配及援助份屬必要——做走狗，只係香港建國嘅一個階段，並非最終目的。香港嘅真正目的，係借助美國極力提倡嘅自由民主，完成走入現代文明嘅過程，再喺獨立之後努力證明自己，博取大國認可，最後加入聯合國，獲得自由陣營國家認證。只要路徑規劃清晰，創造香港獨有價值，呢十年八年間脫離中國統治嘅陣痛，他日回望，都只會係香港建國歷史上嘅小章小節，無關宏旨。